Euroopan suurin ilmailuteollisuusyhtymä EADS ja Patria-konserniin kuulunut Finavitec solmivat kohta 16 vuotta sitten sopimuksen, jonka uskottiin ja toivottiin pitävän Patrian nopeasti kasvavan ja maailmanlaajuisen matkustajalentokoneita valmistavan teollisuuden siivellä: Patria tuli riskiä kantavaksi partneriksi Airbusin jättihankkeeseen, maailman suurimman matkustajakoneen A380:n kehittämiseen ja sarjatuotantoon.

EADS:n tavoitteena oli tuolloin rakentaa sopimuksen voimassaoloaikana eli 25 vuodessa vähintään 700–800 konetta. Patria-sopimuksen arvoksi kerrottiin 2,5 miljardia markkaa eli vuodessa noin 100 miljoonaa markkaa eli 17 miljoonaa euroa.

Patrian osuus suurhankkeesta oli siiven ohjainpintoihin kuuluvien lentojarrulevyjen – jen eli spoilereiden – kehittäminen ja valmistus. Kehittämistyöhön tuli avuksi Suomen valtio.